Innrømmer at han kjørte ned Jeff Mwangi Kwiriaki
39-åringen var tydelig preget da han ble fremstilt for varetektsfengsling i Nedre Romerike tingrett fredag. I avhør med politiet i går, nektet han for å ha kjørt ned 54-åringen. Under fengslingsmøtet endret han imidlertid sin forklaring. - Jeg kan bekrefte at han under dagens fengslingsmøte erkjente at han kjørte på en person, sier politiadvokat Jon Aga i Romerike politidistrikt.Avdøde Kwiriaki skal enten ha syklet eller trillet sykkelen ved siden av seg da han ble kjørt ned bakfra. Han ble påført store indre skader og døde på ulykkesstedet. - Han har forklart at han ikke klarte å kjøre unna etter at han oppdaget personen på siden av veien, sier Aga til VG Nett. Politiadvokaten ønsker ikke å si noe om hvor stor hastighet bilen som traff Kwiriaki hadde før de tekniske undersøkelsene er ferdige.39-åringen er siktet for å ha uaktsomt forvoldt en annens død. Han erkjenner ikke straffskyld etter råd fra sin forsvarer. - Jeg ønsker ikke å kommentere saken utover at min klient har erkjent å ha kjørt på en person, sier forsvarer Jørund Lægland. Politiet hadde begjært 39-åringen varetektsfengslet i to uker, men endret dette til én uke etter at siktede forklarte seg i retten. Politiet begrunnet fengslingen med fare for bevisforspillelse. - Faren for bevisforspillelse er ikke konkret, men kun teoretisk. NN skal derfor løslates, heter det i kjennelsen fra Nedre Romerike tingrett. Politiadvokat Aga anket avgjørelsen på stedet. 39-åringen blir derfor sittende fengslet frem i hvert fall til mandag, i påvente av hvordan lagmannsretten vurderer saken.39-åringen dukket opp på Ullensaker lensmannskontor sammen med sin samboer ved 12-tiden torsdag. Han henvendte seg i resepsjonen og fortalte han hadde opplysninger om bilen som var involvert i dødsulykken. Samboeren har trolig ikke visst om ulykken. - Det tyder på at siktede ikke har fortalt om dette til noen, sier Aga. Politiet oppsøkte adressen til 39-åringens foreldre i Martin Johansens vei på Råholt. I garasjen fant politiet bilen de knytter til ulykken. Tidligere har de uttalt at de har overvåkningsbilder av dødsbilen. Hverken politiet eller forsvarer ønsker å si noe om hvorfor 39-åringen ventet to dager før han meldte seg, utover at siktede fikk panikk. Den døde 54-åringen er faren til artisten Stella Mwangi som vant den norske finalen i Melodi Grand Prix i 2011. Under ser du den sannsynlige fluktruten til drapssjåføren. Her får du kartet i full størrelse.
39-åringen som er siktet i bildrapssaken innrømmer at det var han som kjørte ned og drepte Jeff Mwangi Kwiriaki (54) på Dal i Akershus.